b"\n_START_ARTICLE_\nJuli Minoves Triquell\n_START_SECTION_\nBiografia\n_START_PARAGRAPH_\nEconomista (Universitat de Friburg de Su\xc3\xafssa) i polit\xc3\xb2leg titulat (Universitat Yale als Estats Units), s'encarreg\xc3\xa0 de la primera missi\xc3\xb3 diplom\xc3\xa0tica d'Andorra al m\xc3\xb3n el juliol del 1993 despr\xc3\xa9s de l'entrada del seu pa\xc3\xads a l'Organitzaci\xc3\xb3 de les Nacions Unides. Romandr\xc3\xa0 com a diplom\xc3\xa0tic resident a Nova York, primer com ambaixador d'Andorra a l'ONU, c\xc3\xa0rrec que compaginar\xc3\xa0 a partir del 1996 amb els d'ambaixador als Estats Units d'Am\xc3\xa8rica i d'ambaixador al Canad\xc3\xa0, fins al 1998, moment en qu\xc3\xa8 \xc3\xa9s nomenat ambaixador al Regne d'Espanya, amb resid\xc3\xa8ncia a Madrid, i no-resident al Regne Unit de la Gran Bretanya, a Su\xc3\xafssa, a Finl\xc3\xa0ndia, i ambaixador observador a l'Organitzaci\xc3\xb3 Mundial del Comer\xc3\xa7. _NEWLINE_El 2001 \xc3\xa9s nomenat ministre d'Afers Exteriors del Principat d'Andorra i negocia els nous acords d'Andorra amb la Uni\xc3\xb3 Europea (entre ells el de cooperaci\xc3\xb3 i el de la fiscalitat de l'estalvi) que signar\xc3\xa0 el 2004. Paral\xc2\xb7lelament, el maig del 2005, \xc3\xa9s elegit Vicepresident i membre del Bureau de la Internacional Liberal (LI), c\xc3\xa0rrec que continua conservant havent estat reelegit dues vegades pels congressos d'aquest organisme pol\xc3\xadtic internacional. _NEWLINE_El 2007 canvia de cartera ministerial i esdev\xc3\xa9 el ministre portaveu del Govern d'Andorra, creant a finals del mateix any l'Orde de Carlemany. En l'actualitat (2008) exerceix de ministre portaveu del Govern, de Desenvolupament econ\xc3\xb2mic, Turisme, Cultura i Universitats.\xc2\xa0\xc2\xb7  \xc3\x89s tamb\xc3\xa9 President de l'Institut d'Estudis Andorrans (IEA), l'Institut d'Estudis Jur\xc3\xaddics, Econ\xc3\xb2mics i Financers d'Andorra (JEF), la societat p\xc3\xbablica Andorra Turisme SAU, l'Orquestra nacional cl\xc3\xa0ssica d'Andorra (ONCA), el Cor Nacional dels Petits Cantors, els Premis i Reconeixements Carlemany, l'Escena Nacional d'Andorra (ENA), i Vicepresident de la Fundaci\xc3\xb3 Ram\xc3\xb3n Llull, membre del Consell Universitari de la Universitat d'Andorra i membre del patronat del Museu Nacional d'Art de Catalunya (MNAC). _NEWLINE_El 1989 va guanyar el Premi Fiter i Rossell de novel\xc2\xb7la per Segles de Mem\xc3\xb2ria i el 1991 el Sant Carles Borromeu de Contes i Narracions per Les pedres del diable i altres narracions."